‘જ્યોત સે જ્યોત જલાતે ચલો, પ્રેમ કી ગંગા બહાતે ચલો. રાહ મેં આયે જો દીન-દુખી, સબકો ગલે સે લગાતે ચલો’ આ પંક્તિને સાચા અર્થમાં સિવિલ કેમ્પસમાં આવેલી ગવર્નમેન્ટ સ્પાઇન ઈન્સ્ટિટ્યૂટે ચરિતાર્થ કરી બતાવી છે. સ્પાઈન ઈન્સ્ટિટ્યૂટની સ્થાપના ૧૩મી ઓક્ટોબર ૧૯૭૮ના દિવસે તત્કાલિન વડાપ્રધાન મોરારજી દેસાઈના હસ્તે થઈ હતી. ઈન્સ્ટિટ્યૂટની સ્થાપનાનો મુખ્ય ઉદ્દેશ મણકામાં કરોડરજ્જુને ઈજા થતા લકવાગ્રસ્ત દિવ્યાંગ – પેરાપ્લેજીક દર્દીઓની સારવાર માટેનો હતો. એક અંદાજ મુજબ આ સંસ્થામાં છેલ્લા ૪૦ વર્ષમાં આશરે ૨૦ હજારથી વધુ દર્દીઓએ લાંબાગાળાની સારવાર લીધી છે. સ્પાઇન ઈન્સ્ટિટ્યૂટમાં માત્ર અમદાવાદ નહીં, પણ સમગ્ર દેશમાંથી દર્દીઓ સારવાર લેવા માટે આવે છે. અહીં દર્દીઓની સારવારની સાથેસાથે તેમના પુનર્વસનના ખાસ પ્રયત્નો પણ કરવામાં આવે છે. એટલે કે અહીં દિવ્યાંગ વ્યક્તિને રોજગાર અપાવી મુખ્ય પ્રવાહમાં લાવવાનું સદભાવપૂર્કનું કાર્ય થઈ રહ્યું છે.